**ഇൻഡ**

ഇൻഡ എന്നായിരുന്നു അവളുടെ പേര്. പടിഞ്ഞാറൻ ജാവയിലെ ബാൻതുങ് എന്ന സ്ഥലത്തുനിന്നുമായിരുന്നു അവൾ. അഗ്നിപർവ്വതങ്ങളുടേയും തേയിലത്തോട്ടങ്ങളുടെയും നഗരം. ഇന്തോന്വേഷിയൻ ഭാഷയായ ബഹാഷായിൽ ഇൻഡ എന്നാൽ സുന്ദരി എന്ന് അർഥം. അതിനെ തികച്ചും അർത്ഥവത്താക്കുന്നതായിരുന്നു അവളുടെ പ്രകൃതം. ശരീരം കൊണ്ടും പെരുമാറ്റം കൊണ്ടും അവൾ സുന്ദരി തന്നെയായിരുന്നു. എല്ലാവരുടേയും പ്രിയപ്പെട്ടവൾ.

ജക്കാർത്തയിലെ ഒരു കമ്പനിയിലേക്ക് താൽക്കാലികമായി മാറ്റപ്പെട്ടതായിരുന്നു ഞാൻ. ഞാൻ ജോലി ചെയ്യുന്ന ദുബായ് കമ്പനിയുടെ ഒരു നിർമ്മാണ യൂണിറ്റ് ആയിരുന്നു ഇവിടെയുണ്ടായിരുന്നത്. ആ കമ്പനിയിലെ ഒരു ജോലിക്കാരിയായിരുന്നു ഇൻഡ. ഞാൻ ഇവിടെയെത്തുന്നതിനു കുറച്ചുനാൾ മുൻപ് മാത്രമായിരുന്നു അവൾ ഈ കമ്പനിയിൽ എത്തുന്നത്.

ഇൻഡ ഒരുവിധം നന്നായി ഇംഗ്ളീഷ് സംസാരിക്കും എന്നതായിരുന്നു എന്നെ ആദ്യം അവളിലേക്കടുപ്പിച്ചത്. എനിക്ക് സംസാരിക്കാൻ ഒരാൾ വേണമായിരുന്നു. ഞാൻ പറയുന്ന കാര്യങ്ങൾ മറ്റുള്ളവരിലേക്കെത്തിച്ചിരുന്നതും ഇൻഡയായിരുന്നു. കുറച്ചു നാളുകൾക്കകം തന്നെ ഞങ്ങൾ വളരെയധികം അടുത്തു കഴിഞ്ഞിരുന്നു. കമ്പനിക്ക് വെളിയിലും ഞങ്ങൾ ഒരുമിച്ച് കറങ്ങാൻ തുടങ്ങി.

താമ്രിൻ റോഡിലെ പ്ലാസയും ഗ്രാൻഡുമെല്ലാം ഞങ്ങളുടെ ഇഷ്ടപ്പെട്ട മാളുകളായിരുന്നു. മിക്കവാറും വൈകുന്നേരങ്ങളിൽ ട്രാൻസ് ജക്കാർത്ത ബസുകളിലെ തിരക്കിൽ ഒരു യാത്ര. അതെനിക്ക് എന്നും ഹരമായിരുന്നു. മിക്കപ്പോഴും സീറ്റ് തരപ്പെടാറില്ല. തരപ്പെടുത്താറില്ല എന്നതായിരിക്കും കൂടുതൽ ശരി. തിരക്കിൽ അവളുടെ ശരീരത്തിന്റെ ചൂടിന് ഒരു പ്രത്യേക അനുഭൂതിയുണ്ടായിരുന്നു.

തമാൻ മിനി ഇന്തോന്വേഷ്യ എന്ന കൂറ്റൻ പാർക്കും അങ്കോൽ എന്ന വില്ലേജ് റിസോർട്ടും ഞങ്ങളുടെ അവധിദിന ആഘോഷങ്ങളുടെ വേദിയായി. അതുപോലെ ഞങ്ങൾ അവധി ദിനങ്ങളിൽ പോയിരുന്ന മറ്റൊരു സ്ഥലം സെൻട്രൽ ജക്കാർത്തയിലെ പസഫിക് മാൾ ആയിരുന്നു. അവിടെയൊരു ജാപ്പനീസ് റെസ്റ്റോറെന്റ് ഉണ്ട്. അവിടെ കിട്ടുന്ന ഒരു വിഭവമാണ് "സുഷി." വിനാഗിരിയും മധുരവും ഉപ്പുമെല്ലാം ചേർത്തുണ്ടാക്കുന്ന ഒരു തരം ചോറാണത്. പലതരം മാംസങ്ങൾ ചേർത്തുണ്ടാക്കുന്ന സുഷികളുണ്ടെങ്കിലും കടൽ വിഭവങ്ങൾ കൊണ്ടുണ്ടാക്കുന്നതായിരുന്നു അവൾക്കേറെ പ്രിയം. ഇൻഡയ്ക്ക് ഏറ്റവും ഇഷ്ടപെട്ട ഭക്ഷണവും അതുതന്നെയായിരുന്നു. അത്രയൊന്നും ഇഷ്ടപ്പെട്ടിരുന്നില്ലെങ്കിലും ഞാനും അത് പതിവായി കഴിക്കാറുണ്ടായിരുന്നു.

ഊട്ടോയ റെസ്റ്റോറെന്റിലേയും ട്രാൻസ് ജക്കാർത്ത സ്റ്റേഷനുകളിലെ ജോലിക്കാർക്കുമെല്ലാം ആദ്യം ഞങ്ങളൊരു കൗതുകമായിരുന്നു. പിന്നീടത് പരിചയമായി മാറി. ഒരു ജാവായുവതിയും ഒരു ഇന്ത്യൻ യുവാവും എപ്പോഴും ഒന്നിച്ച്. ഞങ്ങളെ ഒന്നിച്ചല്ലാതെ കാണുവാൻ കഴിയുന്നത് രാത്രി ഇൻഡ അവളുടെ ഹോസ്റ്റലിലേക്ക് പോകുമ്പോൾ മാത്രമായിരുന്നു.

ജക്കാർത്തയിൽ നിന്നും ബാൻതുങ്ങിലേക്ക് നൂറ്റമ്പതു കിലോമീറ്റർ ദൂരം ഉണ്ടാകും. ഞങ്ങൾ പരിചയപ്പെട്ടതിനു ശേഷം ഒരു മാസം കഴിഞ്ഞാണ് ഇൻഡയ്ക്ക് അവളുടെ നാട്ടിൽ പോകേണ്ടി വന്നത്. അവളടെ മുത്തശ്ശി മരിച്ചിരിക്കുന്നു. അവൾക്കാകെയുള്ള ഒരു ബന്ധുവായിരുന്നു അവർ. അവളുടെ അച്ഛനും അമ്മയും സഹോദരനും പത്തു വർഷങ്ങൾക്കു മുൻപ് ഒരപകടത്തിൽ മരണമടഞ്ഞിരുന്നു. അവൾ അന്ന് അത്ഭുതകരമായി രക്ഷപെട്ടതാണത്രേ. അവൾ പറയുന്നത് ഒരുപക്ഷേ എന്നെ കാണുവാൻ വേണ്ടിയായിരിക്കും ആ അത്ഭുതം സംഭവിച്ചത് എന്നാണ്. അവൾക്കതും ഒരു തമാശയായിരുന്നു.

അവളെ ദുഃഖഭാവത്തോടെ ഞാൻ ആദ്യവും അവസാനവുമായി കണ്ടത് അവളുടെ മുത്തശ്ശിയുടെ മരണവാർത്ത അറിയുന്ന ദിവസമായിരുന്നു. അവളെ തനിയെ അയക്കാൻ മനസ്സനുവദിക്കാതിരുന്നതുകൊണ്ട് ഞാനും അവളോടൊപ്പം അന്നവിടെ പോയിരുന്നു. കമ്പനിയുടെ ഒരാളെന്ന നിലയിൽ മാത്രമായിരുന്നില്ല അവിടെ ആളുകൾ എന്നെ കണ്ടത് എന്ന് എനിക്ക് തോന്നി. അവൾ അവിടെയും മിക്കപ്പോഴും എന്നോടൊത്തായിരുന്നു.

ദിവസങ്ങൾ പോയത് ഞങ്ങൾ അറിഞ്ഞില്ല എന്ന് പറയുന്നതാകും ശരി. എന്റെ അവിടത്തെ ജോലി കാലാവധി അവസാനിച്ചിരിക്കുന്നു. ഞാൻ തിരിച്ചുപോകാനുള്ള തയ്യാറെടുപ്പുകൾ തുടങ്ങുമ്പോഴായിരുന്നു ഇൻഡ ചോദിച്ചത്. " ഞാനും വരട്ടെ നിങ്ങളുടെ നാട്ടിലേക്ക്?" എനിക്കപ്പോൾ അതിനു മറുപടി ഉണ്ടായിരുന്നില്ല. ഞാനവൾക്കു വിവാഹ വാഗ്ദാനമൊന്നും നൽകിയിരുന്നില്ല. അവളും അതാവശ്യപ്പെട്ടിരുന്നില്ല. എങ്കിലും ഞങ്ങൾക്കറിയാമായിരുന്നു ഞങ്ങൾ പ്രണയ ബദ്ധരാണെന്ന്.

എന്റെ മാതാപിതാക്കളും സഹോദരങ്ങളും ഒരു ഇന്തോന്വേഷിയൻ പെൺകുട്ടിയെ എങ്ങനെയായിരിക്കും ഉൾക്കൊള്ളുക എന്നൊരു ഭയം എനിക്കുണ്ടായിരുന്നു. അതായിരിക്കാം എന്നെ മൂകനാക്കിയത്. പിന്നീട് ഞാൻ അവിടെനിന്നും യാത്ര തിരിക്കുന്നത് വരെ അവൾ ഈ ചോദ്യം ആവർത്തിച്ചതുമില്ല. വന്നതിനു ശേഷവും അവൾ വാട്സ് ആപ് കോളുകളും സന്ദേശങ്ങളും വഴി എന്നോടടുത്തുകൊണ്ടു തന്നെയിരുന്നു. അവളുടെ സന്ദേശങ്ങളിലൊന്നും തന്നെ നിരാശയുടെ അടയാളങ്ങളുമില്ലായിരുന്നു. ഒരു പക്ഷെ അവളുടെ ജീവിതം പഠിപ്പിച്ചതായിരിക്കും അത്.

കുറച്ചു നാളുകളായി അവളുടെ സന്ദേശങ്ങൾ കിട്ടുന്നില്ല എന്ന് മാത്രമല്ല, അയക്കുന്ന സന്ദേശങ്ങൾക്ക് മറുപടിയുമില്ലാതായി. ഒരു വിധത്തിൽ വീട്ടുകാരെ പറഞ്ഞു സമ്മതിപ്പിച്ച് 'നിന്നെക്കൂട്ടാൻ ഞാൻ വരുന്നു' എന്ന സന്ദേശവുമയച്ച് ഞാൻ കഴിഞ്ഞ മൂന്നു ദിവസങ്ങളായി കാത്തിരിക്കുകയായിരുന്നു. ഇനിയും മറുപടിക്കായി കാത്തിരിക്കാൻ കാത്തിരിക്കാൻ മനസ്സനുവദിക്കാത്തതുകൊണ്ടാണ് ജക്കാർത്തയിലേക്കു പോകുവാൻ തീരുമാനിച്ചത്. ഇമ്മിഗ്രേഷൻ കഴിഞ്ഞതും എയർപോർട്ടിൽ നിന്നും ആദ്യം കിട്ടിയ ടാക്സിയിൽ ഞങ്ങളുടെ കമ്പനിയിലേക്ക് തിരിച്ചു.

കമ്പനിയിൽ സെക്യൂരിറ്റിക്കാർ മാത്രമേ ഉണ്ടായിരുന്നുള്ളൂ. എല്ലാവരും അവധിയിൽ. പരിചയമുണ്ടെങ്കിലും അവരോടു സംസാരിച്ചു ശീലമുണ്ടായിരുന്നില്ല. ഭാഷയായിരുന്നു പ്രധാന പ്രശനം. ഇൻഡയിൽ നിന്നും പഠിച്ച ബഹാഷയിൽ ഒരുവിധം കാര്യമന്വേഷിച്ചു. "ഇവിടെ ജോലി ചെയ്തിരുന്ന ഒരു പെൺകുട്ടി മരിച്ചു. ഒരാഴ്ചയായി ഒരപകടത്തിൽപ്പെട്ട് അബോധാവസ്ഥയിലായിരുന്നത്രെ. അതിന്റെ അവധിയാണിന്ന്."

ഡോ സുനീത് മാത്യു